b'\n_START_ARTICLE_\nArtturi Nyyss\xc3\xb6nen\n_START_PARAGRAPH_\nArtur (Artturi) Harald Nyyss\xc3\xb6nen (1. toukokuuta 1892 Helsinki \xe2\x80\x93 7. syyskuuta 1973 Jyv\xc3\xa4skyl\xc3\xa4) oli suomalainen l\xc3\xa4\xc3\xa4kint\xc3\xb6neuvos, synnytysl\xc3\xa4\xc3\xa4k\xc3\xa4ri ja \xc3\xa4itiysneuvolatoiminnan kehitt\xc3\xa4j\xc3\xa4 sek\xc3\xa4 jalkapalloilija, joka pelasi Suomen jalkapallomaajoukkueessa vuoden 1912 kes\xc3\xa4olympialaisissa.\n_START_SECTION_\nHenkil\xc3\xb6historia\n_START_PARAGRAPH_\nNyyss\xc3\xb6sen vanhemmat olivat maanviljelij\xc3\xa4 Lauri Nyyss\xc3\xb6nen ja Selma Karolina Lehtonen ja puoliso vuodesta 1919 Ellen Sinerv\xc3\xa4. Nyyss\xc3\xb6nen tuli ylioppilaaksi 1911 ja valmistui l\xc3\xa4\xc3\xa4ketieteen lisensiaatiksi 1920. H\xc3\xa4n toimi 1920-luvulta l\xc3\xa4htien kunnanl\xc3\xa4\xc3\xa4k\xc3\xa4rin\xc3\xa4 useilla eri paikkakunnilla, mutta my\xc3\xb6s Jyv\xc3\xa4skyl\xc3\xa4n yleisess\xc3\xa4 sairaalassa ja synnytyslaitoksella sek\xc3\xa4 yksityisl\xc3\xa4\xc3\xa4k\xc3\xa4rin\xc3\xa4. Valmet Oy:n ylil\xc3\xa4\xc3\xa4k\xc3\xa4ri h\xc3\xa4n oli vuodesta 1948 vuoteen 1953. Sodissa h\xc3\xa4n ty\xc3\xb6skenteli rykmentin, divisioonan, kentt\xc3\xa4sairaalan ja sotasairaalan l\xc3\xa4\xc3\xa4k\xc3\xa4rin\xc3\xa4 ja oli sotilasarvoltaan l\xc3\xa4\xc3\xa4kint\xc3\xa4everstiluutnantti (1944). Nyyss\xc3\xb6nen oli \xc3\xa4itiysneuvolatoiminnan uranuurtajia ja sai l\xc3\xa4\xc3\xa4kint\xc3\xb6neuvoksen arvonimen vuonna 1952. H\xc3\xa4n oli Teollisuusl\xc3\xa4\xc3\xa4k\xc3\xa4riyhdistyksen kunniapuheenjohtaja vuodesta 1956. H\xc3\xa4n perusti vaimonsa kanssa Ellen ja Artturi Nyyss\xc3\xb6sen s\xc3\xa4\xc3\xa4ti\xc3\xb6n, jonka tarkoituksena on edist\xc3\xa4\xc3\xa4 Jyv\xc3\xa4skyl\xc3\xa4n yliopistossa ja sen eri tieteellisiss\xc3\xa4 laitoksissa suoritettavaa tutkimusty\xc3\xb6t\xc3\xa4 sek\xc3\xa4 tukea taloudellisesti tutkimusty\xc3\xb6n tekij\xc3\xb6it\xc3\xa4.\n_START_SECTION_\nUrheilu-ura\n_START_PARAGRAPH_\nNyyss\xc3\xb6nen pelasi Tukholman olympialaisten jalkapalloturnauksessa Suomen jokaisessa nelj\xc3\xa4ss\xc3\xa4 ottelussa: voitot Italiasta (3\xe2\x80\x932) ja Ven\xc3\xa4j\xc3\xa4st\xc3\xa4 (2\xe2\x80\x931) sek\xc3\xa4 tappiot Englannille (0\xe2\x80\x934) ja pronssiottelussa Alankomaille (0\xe2\x80\x939). Kaikkiaan h\xc3\xa4n pelasi urallaan viisi maaottelua. Kotimaassaan Nyyss\xc3\xb6nen edusti Helsingin Jalkapalloklubia, jonka riveiss\xc3\xa4 h\xc3\xa4n voitti Suomen mestaruuden vuosina 1911 ja 1912. H\xc3\xa4n toimi seuran johtokunnan j\xc3\xa4senen\xc3\xa4 vuosina 1912\xe2\x80\x931918, osan ajasta sihteerin\xc3\xa4.'